După examenul de astăzi, zeci de elevi de pe grupul public de Facebook ”Bacalaureat 2017” (cu circa 2.000 de membri la momentul publicării acestei știri) au ținut să îi mulțumească unui utilizator din Galați care a intuit corect că la subiectul III de la BAC 2017 la istorie se va da România postbelică.

”Am sa dau o lada de bere. Trăiască!”, a scris extrem de mulțumit un elev care a învățat în special România postbelică înainte de examen.

”Bine am făcut că te-am crezut!”

”Ai gura aurită, băiete”, a exultat un altul. ”Să-ți dea Dumnezeu sănătate , ponturi mai bune ca astea nu am văzut în viața mea , doar Postbelicul l-am învățat și bine am făcut că te-am crezut”, a scris un altul.

Și alți utilizatori, din Găești și Buzău, au anunțat corect înainte de examen acest subiect de la istorie.

Subiecte BAC 2017 istorie. Subiectul 2: Revoluția de la 1848. Subiectul 3: România postbelică

Miercuri, 28 iunie, elevii au susținut proba obligatorie a profilului. Cei mai mulți dintre absolvenții de a XII-a au dat BAC-ul la matematică, iar cei care au absolvit profil umanist au dat la istorie. Pentru elevi urmează o zi de pauză, joi, pentru ca vineri să dea BAC la proba la alegere a profilului (chimie, fizică, informatică, biologie, geografie, pshilogie, logică, sociologie, filosofie, economie etc).

Rezultatele examenului de BAC 2017 apar miercuri, 5 iulie.